Tatoeba sentences — language code: epo
Ĉar panjo mem trikis la ŝtrumpojn, ŝi ja disponis sufiĉe da restaĵoj por ripari ilin per la samspeca lano.
Unue la truo estis transpontata per paralelaj fadenoj uzante senpintan kudrilon, poste kruce, supren kaj malsupren, ĝis la truo estis fermita.
Se la truo estus en videbla loko, oni maŝfermus ĝin tiel, ke eĉ kontrolisto ne plu trovus ĝin.
Sed tiu maŝfermado kostis pli da tempo.
Kelkfoje postrestis neriparebla paro, kiu plue povos servi nur por purigi aŭ briligi la hejtilon antaŭ fina malapero en la ĉifonsako.
Ŝpareme en la mastrumado estis la devizo de panjo.
Triki ŝtrumpojn estis multe pli agrabla okupo.
Kiam la onklinoj vizitis nin, ofte okazis, ke panjo kun ili triope sidis tie trikante, kaj aŭdeblis nur la tiktakado de la trikiloj.
La tasoj da varma kafo iom post iom malvarmiĝis kaj la kukujo iom post iom malpleniĝis.
Ĉiufoje, kiam ili devis ŝanĝi trikilon, ili mordetis peceton de la frandaĵo kaj daŭrigis la tiktakadon.
Subite unu el la triopo rompis la silenton per "Nu, ĉu vi jam scias, ke ..." kaj la konversado rekomenciĝis... ĝis revenis la lernejanoj, aŭ ĝis la onklinoj rigardante la horloĝon elkriis: "Ho! Estas jam tiel malfrue!", rapide adiaŭis kaj malaperis suprenirante la ŝtupegaron de Oudenberg.
Ĉiu eblo estis utiligata por uzi tiun valoran produkton, la lakton, kiel eble plej profitige.
La troa lakto estis uzata por fari buteron.
La lakto de kelkaj tagoj estis kunmetata en grandan ceramikan ujon.
Por fermi la truon, paĉjo estis alĝustinta al la ujo lignan kovrilon, kiu per levilsistemo estis bone fiksita sur la ujo.
Meze en la kovrilo estis truo, tra kiu pasis la stango de la kirlilo.
La kirlilo konsistis el disko kun grandaj truoj.
Komenciĝis la longdaŭra buterumada kirlado per movado supren kaj malsupren de la stango.
Por ke la gutŝprucanta lakto ne perdiĝu tra la truo, paĉjo ĉirkaŭ ĝi faris specon de funelo por refluigi la lakton en la ujon.
Post longa - proksimume duonhora - batado la eroj da butero estis kolektataj per kribrilo kaj metataj en poton da malvarma akvo.
Post kelka tempo oni denove kolektis, kaj la laciga batlaboro finiĝis.
En la ujo postrestis buterlakto.
La butero estis gargarata per malvarma akvo kaj kunpremata en blokon. Ĝi gustis kiel kutima farmista butero el bovina lakto.
Panjo ja ĉiam aldonis iom da salo, por ke la butero ne ranciĝu tro rapide, ĉar ŝi ne kapablis sufiĉe funde gargari kaj sekigi ĝin.
Rancan buteron neniu ŝatis sur sia pano.
La buterlakto pligrandparte estis uzata je la sama vespero por fari kaĉon kun pompecetoj aŭ sekigitaj pomoj kun sukersiropo.
Se ankoraŭ postrestis buterlakto, la ŝafoj ricevis ĝin kun manpleno da brano, kaj tion ili tre ŝatis.
Foje dum la ferioj, mi ne plu scias en la kioma jaro, ni kviete ludantis, kiam subite la anseroj laŭte alarmis blovante kaj alflugante la kradon.
Nia viransero Pi eĉ provis suprenflugi de sur la deklivo.
Ankaŭ la anasoj laŭte trompetante alflugis.
La kokoj fuĝis en la stalon; la virkoko antaŭiris, kunvokante la kokinojn.
Nia Fani laŭte kaj strange bojis kaj ĉiuj rigardis supren.
Kion ni vidis tie?